UDHËZIM I PËRBASHKËT

Nr. 28, datë 16.10.2023

PëR KUSHTEt dhe procedurat për transferimin nga arsimi i përgjithshëm (gjimnaz) në arsimin profesional dhe anasjelltas

(Ndryshuar me udhëzimin e përbashkët nr. 712, datë 19.9.2024)
(i përditësuar)

Në mbështetje të nenit 102, pika 4 të Kushtetutës së Republikës së Shqipërisë; të nenit 20, pika 5, të ligjit nr. 15/2017, datë 16.2.2017, “Për arsimin dhe formimin profesional në Republikën e Shqipërisë”,

UDHËZOJMË:

Neni 1

Qëllimi

Ky udhëzim i përbashkët ka për qëllim të përcaktojë kushtet dhe procedurat për realizimin e transferimit nga arsimi i përgjithshëm (gjimnaz), në arsimin e mesëm profesional dhe anasjelltas.

Neni 2

Kushtet për transferim nga arsimi i mesëm profesional, në arsimin e përgjithshëm (gjimnaz) 

1. Kanë të drejtë të transferohen në gjimnaz nxënësit që kanë përfunduar klasën e dhjetë të arsimit të mesëm profesional.

2. Nxënësit duhet të plotësojnë kriterin e moshës, të përcaktuar në legjislacionin në fuqi për sistemin arsimor parauniversitar.

3. Transferimi nga arsimi i mesëm profesional, në gjimnaz bëhet me miratim të Zyrës Vendore Arsimore Parauniversitare (ZVAP) përkatëse.

Neni 3

Procedurat e transferimit nga arsimi i mesëm profesional, në arsimin e përgjithshëm (gjimnaz)

1. Procedurat e transferimit fillojnë pas përfundimit të vitit shkollor dhe vijojnë deri në fund të muajit korrik.

2. Personi që ushtron përgjegjësinë prindërore të nxënësit, bën aplikimin online për transferim, nëpërmjet platformës e-albania, në shërbimin përkatës dhe ngarkon dokumentacionin e mëposhtëm: 

a) dokumentin e identifikimit të nxënësit;

b) dëftesën e klasës së 10-të të arsimit të mesëm profesional.

3. ZVAP-ja, ku është paraqitur aplikimi për transferim, jo më vonë se 5 (pesë) ditë pune nga përfundimi i afatit për aplikim, kryen procedurat si vijon:

a) Vlerëson dokumentacionin e aplikimit dhe miraton ose refuzon kërkesën për transferim, nëpërmjet platformës e-albania. Për rastet kur kërkesa refuzohet, ZVAP-ja duhet të argumentojë shkakun e refuzimit;

b) Krahason planin mësimor të klasës së 10-të të arsimit të mesëm profesional që ka përfunduar nxënësi, me planin mësimor të klasës së 10-të të gjimnazit ku nxënësi dëshiron të transferohet. Në rast se nga krahasimi i planeve mësimore, rezulton se në arsimin profesional ka të paktën 6 lëndë/module të pazhvilluara, atëherë nxënësi duhet të përsërisë klasën e 10-të;

c) Njofton zyrtarisht drejtorinë e institucionit arsimor ku nxënësi do të transferohet për lëndët/modulet e pazhvilluara dhe të zhvilluara pjesërisht. 

4. Drejtoria e institucionit arsimor parauniversitar, menjëherë pas marrjes së njoftimit zyrtar nga ZVAP-ja për transferimin e nxënësit, cakton mësuesit e secilës lëndë të pazhvilluar ose të zhvilluar pjesërisht, për t’i dhënë nxënësit orientimet e nevojshme, për t’u përgatitur për kryerjen e provimeve për këto lëndë.

5. Provimet për lëndët e zhvilluara pjesërisht, kryhen vetëm për pjesën e programit mësimor të parealizuar, e cila përcaktohet nga mësuesi lëndor dhe miratohet nga drejtoria e institucionit arsimor parauniversitar.

6. Nxënësi i kryen këto provime në sesionin e vjeshtës, sipas procedurave të përcaktuara për provimet e këtij sesioni.

7. Nxënësi shtetas shqiptar apo i huaj, i cili transferon studimet nga arsimi i mesëm profesional i kryer jashtë shtetit, në gjimnaz, në Republikën e Shqipërisë, duhet të njohë dhe njehsojë dëftesën e përfundimit të klasës së 10-të. Ata nuk mund të ripërsërisin lëndë për të cilat janë vlerësuar njëherë.

8. Pas përfundimit të procedurave të transferimit, shkolla pritëse njofton zyrtarisht shkollën nga është transferuar nxënësi, për regjistrimin e nxënësit. Të dy shkollat bëjnë shënimet përkatëse në amëz.

9. Dokumentacioni i transferimit ruhet në sekretarinë e institucionit arsimor parauniversitar dhe është objekt inspektimi, sipas legjislacionit në fuqi.

Neni 4

Kushtet e transferimit nga arsimi i përgjithshëm (gjimnaz), në arsimin e mesëm profesional

(Ndryshuar pika 1 dhe 3 me udhëzimin nr. 712, datë 19.9.2024)
1. Transferimi i nxënësit nga gjimnazi në arsimin e mesëm profesional dhe anasjellas, lejohet gjatë ndjekjes së klasës së 10-të, si edhe kur nxënësi ka përfunduar klasën e dhjetë. Ky rregull vlen edhe kur nxënësi ka ndjekur arsimin e përgjithshëm parauniversitar jashtë vendit.

2. Për t’u transferuar nxënësi duhet të plotësojë detyrimet e planit mësimor (lëndët dhe modulet profesionale) të drejtimit përkatës të arsimit të mesëm profesional ku kërkon të transferohet.

3. Nxënësit, të cilët transferojnë studimet nga jashtë shtetit në Republikën e Shqipërisë, gjatë klasës së 10-të ose pasi kanë mbaruar klasën e 10-të, në arsimin e mesëm të përgjithshëm ose në arsimin e mesëm profesional, duhet të paraqesin programin mësimor të ndjekur në atë shtet, të përkthyer dhe të noterizuar me vulë apostile.

4. Nxënësit duhet të plotësojnë kriterin e moshës të përcaktuar në legjislacionin në fuqi për sistemin arsimor parauniversitar.

Neni 5

Procedurat e transferimit nga arsimi i përgjithshëm (gjimnaz), në arsimin e mesëm profesional

(Ndryshuar togfjalësh në shkronjën ‘’d’’ të pikës 2 dhe pika 3 me udhëzimin nr. 712, datë 19.9.2024)
1. Personi që ushtron përgjegjësinë prindërore të nxënësit, bën aplikimin online për transferim, nëpërmjet platformës e-albania dhe ngarkon dokumentacionin e mëposhtëm:

a) Dokumentin e identifikimit të nxënësit;

b) Vërtetimin e ndjekjes së gjimnazit nga data e fillimit të shkollës deri në momentin e aplikimit. Vërtetimi përmban lëndët e zhvilluara, rezultatet për çdo lëndë, frekuentimin, si dhe masat disiplinore, nëse ka.

2. Drejtoria e shkollës së arsimit të mesëm profesional, ku nxënësi dëshiron të transferohet, brenda 5 (pesë) ditë pune, nga kryerja e aplikimit, kryen këto procedura:

a) Vlerëson dokumentacionin e aplikimit dhe miraton ose refuzon kërkesën për transferim;

b) Për të dy rastet, miratim apo refuzim, krahas njoftimit nëpërmjet platformës e-albania, njofton edhe zyrtarisht (me shkresë ose email) personin që ushtron përgjegjësitë prindërore. Për rastet kur kërkesa refuzohet, duhet të jepet edhe shkaku i refuzimit.

c) Në rast miratimi, njofton zyrtarisht drejtorinë e shkollës nga vjen nxënësi, për miratimin e transferimit. Të dyja shkollat, transferuese dhe pritëse, bëjnë shënimet përkatëse në dokumentacionin shkollor sipas legjislacionit në fuqi.

d) Cakton mësuesit e lëndëve/moduleve profesionale të pazhvilluara ose të zhvilluara pjesërisht gjatë klasës së 10-të, të cilët do të mbështesin nxënësit për plotësimin e boshllëqeve në përgatitjen teorike dhe praktike profesionale. 

3. Nxënësve që transferohen nga gjimnazi në arsimin profesional, gjatë ndjekjes së klasës 10 ose në përfundim të klasës së 10-të, shkolla iu krijon mundësi për të plotësuar mangësitë teorike dhe praktike në kulturën profesionale. Periudha e plotësimit të mangësive është dy muaj, për nxënësit që transferohen në përfundim të klasës së 10-të dhe jo më shumë se dy muaj, për nxënësit që transferohen gjatë klasës së 10-të (në varësi të periudhës kohore të munguar në arsimin profesional).

Gjatë periudhës së plotësimit të mangësive, mësuesi kujdestar, në bashkëpunim me mësuesit e teorisë dhe praktikës profesionale përkatëse, përgatitin një “plan për mbështetjen teorike/praktike” të nxënësit të transferuar.

4. Në përfundim të vlerësimit, mësuesit dokumentojnë dhe dorëzojnë në drejtorinë e shkollës rezultatet e vlerësimit, të cilat pasqyrohen në dokumentacionin shkollor.

5. Dokumentacioni i transferimit ruhet në sekretarinë e institucionit arsimor dhe është objekt inspektimi.

Neni 6

Dispozitat e fundit 
(Shtuar pikat 3/1 dhe 3/2 me udhëzimin nr. 712, datë 19.9.2024)
1. Lëndë/module të pazhvilluara plotësisht konsiderohen ato lëndë/module të cilat janë në planin mësimor të shkollës ku nxënësi dëshiron të transferohet, por nuk janë në planin mësimor të shkollës nga vjen nxënësi.

2. Lëndë/module të zhvilluara pjesërisht janë ato lëndë/module të cilat në planin mësimor të shkollës ku nxënësi dëshiron të transferohet, zhvillohen me më shumë orë mësimore në javë, nga sa janë zhvilluar në shkollën nga vjen nxënësi.

3. Vlerësimi përfundimtar për lëndët e zhvilluara pjesërisht është mesatarja aritmetike e vlerësimit të shkollës nga vjen nxënësi, me vlerësimin e komisionit të shkollës ku nxënësi është transferuar.
3/1. Përcaktimet e këtij udhëzim i fillojnë efektet për vitin shkollor 2024–2025 për transferimet nga gjimnazi në arsimin profesional dhe anasjelltas, vetëm për nxënësit që bëjnë transferime gjatë ndjekjes së klasës së dhjetë.

3/2. Për nxënësit që kanë përfunduar klasën e 10-të (dhjetë) në gjimnaz dhe kërkojnë të vazhdojnë klasën e 11-të (njëmbëdhjetë) në arsimin profesional dhe anasjellas, i fillon efektet në vitin shkollor 2025–2026. 
4. Udhëzimi i përbashkët nr. 21, datë 9.7.2015, “Për procedurat e transferimit të nxënësve nga një nivel/drejtim i arsimit profesional në gjimnaz”, shfuqizohet.

5. Ngarkohet për zbatimin e këtij udhëzimi Ministria e Arsimit dhe Sportit, Ministria e Financave dhe Ekonomisë, Agjencia Kombëtare e Punësimit dhe Aftësive, Drejtoria e Përgjithshme e Arsimit Parauniversitar, Drejtoritë Rajonale të Arsimit Parauniversitar, Zyrat Vendore të Arsimit Parauniversitar, ofruesit e arsimit dhe formimit profesional dhe institucionet arsimore parauniversitare.

Ky udhëzim hyn në fuqi pas botimit në Fletoren Zyrtare.

MINISTËR

Ervin Mete

Ogerta Manastirliu

